 "ओह् रामेयाs! जरा सिद्धे होइयै खड़ोने दी कोशश कर।  लैन तोड़ी तां कड्ढियै बाह्र करंङ,। " हवालदारै डंडा हत्थै च नचांदे होई आखेआ तां रामा चुप्पचाप बीड़ी फूकदे होई धूं अंदरो-अंदरी निंगलने दा जतन करन लगा।  खिड़की खु’ल्ली गेदी ही ते बे-सबरें अपने ढिड्ड थम्मी लैते दे हे।  सारे खिड़की अ’ल्ल इयां हाम्बा दे हे जियां सबनें दे प्राण उत्थें गै टिके दे होन।  इक गल्ल मुरारी दी समझै च नेईं औन्दी जे हर इक्क दा इयै जतन की हुन्दा ऐ जे सारे थमां पैह्लें उसी गै बोतल थ्होई जा।  सबनें दा उतावली आला व्याहार इयां ऐ जियां इक्क दूए दे चोर होन।  इस मामले च मुरारी सबने थमां उल्ट ऐ।  उसी बड़े रमान कन्ने सारे थमां अखीर च बोतल खरीदने दी आदत ऐ।  इन्तजार च गै ते मजा ऐ-ओह् इस गल्लै गी मनदा ऐ।  इस्सै करी उन्ने कदें बी काह्ल जन पेदे बोतल नेईं थम्मी।  समां गजारने आस्तै अक्सर ओह् उरें-परें टैह्लन लगी पौन्दा ऐ।  जां कुसै कन्ने कोई गल्ल-बात छेड़ी दिन्दा ऐ-मौसम दे बारै, कारोबारी मसलें पर, जां फ्ही सियासत दे बारै, मैंह्गाई बारै गल्ल करन लगी पौन्दा ऐ।  ते जेकर गल्ल-बात करने दा मूड़ नेईं होऐ तां सामनै कच्छ गै कलोनी च रौह्ने आले बड्डे लोकें दी आलीशान अमारतें पास्सै दिखदा रौह्न्दा ऐ।  ठीक सामने सुर्ख रंगै च रंगोई दी लाल कोठी ते सच्चें गै कुसै बड्डे आदमी दी होनी ऐ।  मुरारी दे रोजाना इत्थें औने करी उसी इस कोठी ते इदे च रौह्ने आलें दे सरबन्धै च खासी जानकारी होई गेदी ऐ।  एह् इकतरफा जानकारी होर भाएं उसी किश नेईं देऐ, पर किश सोचने दा हक्क जरूर दिंदी ऐ।  हर रोज अपने दृश्टिकोण च इस कोठी गी लेआनियै ओह् कुतै बड़ी पैह्लें बनाई दी अपनी कल्पना गी साकार रूप च दिक्खने दा जतन करदा ऐ। 